ราชธานีปล่อยกู้สิบล้อกระฉูด
ปีนี้กะฟัน 1.4 หมื่นล้าน ปีหน้าโตอีก 30%ผลตอบแทนดีคู่แข่งน้อยลูกค้าเฉพาะกลุ่ม
26 มี.ค. 2556

ปีนี้กะฟัน 1.4 หมื่นล้าน ปีหน้าโตอีก 30%ผลตอบแทนดีคู่แข่งน้อยลูกค้าเฉพาะกลุ่ม
ราชธานีลิสซิ่ง วางแผนข้ามปียึดตลาดรถบรรทุกปล่อยกู้โตปีละ 30%
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า ตามแผนธุรกิจในปี 2556-2557 บริษัทได้ตั้งเป้าเติบโตให้ได้ปีละ 30% โดยในปีนี้ตั้งเป้าปล่อยสินเชื่อใหม่ให้ได้ 1.44 หมื่นล้านบาท และมียอดสินเชื่อคงค้างอยู่ที่ 2.4 หมื่นล้านบาท เติบโต 30% โดยมีหนี้ที่ไม่ก่อให้เกิดรายได้ หรือ เอ็นพีแอล ไม่เกิน 2.5% เหมือนกับปีที่ผ่านมา แต่ในปี 2557 ตั้งเป้าเอ็นพีแอลไม่ให้เกิน 2% 
ทั้งนี้ บริษัทยังคงเน้นปล่อยสินเชื่อรถบรรทุกทั้งมือสองและป้ายแดงเป็นหลัก และรักษาสัดส่วนให้ได้ 70% จากยอดการปล่อยสินเชื่อทั้งหมดเหมือนกับปีที่ผ่านมา ซึ่งให้ผลตอบแทนสูงถึง 7% ส่วนที่เหลืออีก 30% เป็นการปล่อยสินเชื่อรถเก๋งและรถกระบะมือสอง โดยให้ผลตอบแทน 5% ซึ่งในช่วงเดือน ม.ค.ก.พ.ที่ผ่านมา บริษัทได้ปล่อยสินเชื่อเกินกว่าเดือนละ 1,200 ล้านบาท สูงกว่าเป้าที่ตั้งไว้
นายโกวิท กล่าวว่า บริษัทยังขยายตลาดได้อีกมาก เนื่องจากปัจจุบันบริษัทปล่อยสินเชื่อรถบรรทุกได้ในพื้นที่แค่ 40-50 จังหวัดเท่านั้น ยังเหลืออีกหลายจังหวัดที่ยังไปไม่ถึง ซึ่งบริษัทแม่ธนาคารธนชาตก็มี 22 ศูนย์ธุรกิจ และบริษัทก็มี 7 สาขา รวมกับที่จะเปิดใหม่ในปีนี้อีก 2 แห่ง ก็จะทำให้ขยายพื้นที่การปล่อยสินเชื่อได้เพิ่มขึ้น